**ΙΑΝΟΥΑΡΙΟΣ 20!! ΖΑΧΑΡΙΑΣ ΝΕΟΜΑΡΤΥΣ ΠΑΤΡΩΝ ΑΚΟΛΟΥΘΙΑ**

**ΜΝΗΜΗ ΤΟΥ ΑΓΙΟΥ ΕΝΔΟΞΟΥ ΝΕΟΜΑΡΤΥΡΟΣ ΖΑΧΑΡΙΟΥ ΤΟΥ ΕΞ ΑΡΤΗΣ, ΤΟΥ ΕΝ ΠΑΛΑΙΑΙΣ ΠΑΤΡΑΙΣ ΑΘΛΗΣΑΝΤΟΣ**

****

**ΑΚΟΛΟΥΘΙΑ**

**(Γερασίμου μοναχού Μικραγιαννανίτου· Άρτα 1989)**

**ΜΙΚΡΟΣ ΕΣΠΕΡΙΝΟΣ**

Εις το· Κύριε εκέκραξα, ιστώμεν στίχους δ’ , και ψάλλομεν Στιχηρά Προσόμοια.

**Ήχος δ’ . Έδωκας σημείωσιν.**

Πυρ εν τη καρδία σου, όπερ βαλείν ήλθε Κύριος, επί γης εισδεξάμενος, όλος ενθεώτατος, ώφθης Ζαχαρία, και του μαρτυρίου, ανδρειοτάτω λογισμώ, διηγωνίσω σκάμμα το άγιον, και ήσχυνας τοις άθλοις σου, τον σε πτερνίσαντα πρότερον· δια τούτο τιμώμέν σε, ως Χριστού νέον Μάρτυρα.

Χαίρων ομολόγησας, όνπερ ηρνήσω το πρότερον, συνεργία του όφεως, Χριστόν τον Θεόν ημών, επί παρανόμων, γλώσση απτοήτω και ραδισμούς και λιθασμούς, και την μανίαν εχθρών υπέμεινας, λαμπρώς μεταρσιούμενος, τη αγαπήσει του Κτίστου σου, Ζαχαρία και ήθλησας, στερροτάτω φρονήματι.

Θάνατον τον βίαιον, εν τη ειρκτή στερρώς ήνεγκας, και ζωήν προς αθάνατον, λαμπρώς μεταβέβηκας, καθωραϊσμένος, στίγμασιν αγίοις· φως δε εξ ύψους κατελθόν, εν τω παντίμω έστη λειψάνω σου, ριφέντι εν τω φρέατι, δηλούν την δόξαν ην εύρηκας, προς Χριστού Ον εδόξασας, Ζαχαρία τοις άθλοις σου.

Μνήμην σου την ένδοξον, πανηγυρίζει χορεύουσα, η βλαστήσασα πόλις σε, Άρτα η περίφημος, Μάρτυς Ζαχαρία, και τη ση αθλήσει, αβρυνομένη μυστικώς, ως Αθλοφόρον Χριστού γεραίρει σε, και πρέσβυν σε προβάλλεται, προς την Αυτού αγαθότητα· Ον δυσώπει του σώζεσθαι, τους τιμώντάς σε Άγιε.

**Δόξα. Ήχος β’ .**

Μαρτυρική ενστάσει αριστεύσας, αθλητικών επάθλων ηξίωσαι, ως Αθλητής Χριστού αήττητος, Νεομάρτυς Ζαχαρία· όλην γαρ την έφεσιν, αναθείς τω Κυρίω, άπαντα ηρνήσω, γνώμη θεόφρονι· και δι’ αίματος ήσχυνας, τον αρχαίον πτερνιστήν, της αϊδίου δόξης, κληρονόμος γέγονας· διο την αγίαν σου, μακαρίζομεν άθλησιν.

**Και νυν. Θεοτοκίον.**

Την πάσαν ελπίδα μου εις Σε ανατίθημι, Μήτερ του Θεού, φύλαξόν με υπό την σκέπην Σου.

**Εις τον Στίχον. Ήχος β’ . Οίκος του Εφραθά.**

Μάρτυς νεοφανής, εδείχθης Ζαχαρία, του πάντων Βασιλέως, αθλήσας θεοφρόνως, εν τοις υστέροις έτεσι.

Στ.: Θαυμαστός ο Θεός εν τοις Αγίοις Αυτού.

Ρήξιν την των σκελών, υπενεγκών ανδρείως, θεόφρον Ζαχαρία, μαρτυρικής ευκλείας, επέβης αγαλλόμενος.

Στ.: Τοις Αγίοις τοις εν τη γη Αυτού εθαυμάστωσεν ο Κύριος.

Χαίρει η ση πατρίς, τιμώσά σου την μνήμην, ην φύλαττε υψόθεν, και σκέπε Ζαχαρία, ταις προς Χριστόν πρεσβείαις σου.

**Δόξα. Τριαδικόν.**

Σύνθρονε παντουργέ, Πάτερ Υιέ και Πνεύμα, Τρισήλιε Θεότης, ελέησον τον κόσμον, πρεσβείαις του Σου Μάρτυρος.

**Και νυν. Θεοτοκίον.**

Τέτοκας εν σαρκί, τον πάντα εκ μη όντων, ποιήσαντα Παρθένε, και έλυσας την πάλαι, αράν τω θείω τόκω Σου.

Νυν απολύεις. Τρισάγιον.

**Απολυτίκιον. Ήχος δ’. Ταχύ προκατάλαβε.**

Της Άρτης αγλάϊσμα και Νεομάρτυς κλεινός, εν Πάτραις ως ήθλησας υπέρ Χριστού του Θεού, εδείχθης μακάριε· συ γαρ τον τρώσαντά σε, καθελών δι’ αγώνων, γέρας εδέξω θείον, Αθλητά Ζαχαρία, πρεσβεύων υπέρ πάντων ημών των ευφημούντων σε.

**Δόξα... Και νυν... Θεοτοκίον**

Το απ' αιώνος απόκρυφον, και Αγγέλοις άγνωστον μυστήριον· δια σου Θεοτόκε τοις επί γης πεφανέρωται, Θεός εν ασυγχύτω ενώσει σαρκούμενος, και Σταυρόν εκουσίως υπέρ ημών καταδεξάμενος, δι' ου αναστήσας τον πρωτόπλαστον, έσωσεν εκ θανάτου τας ψυχάς ημών.

Απόλυσις.

**ΜΕΓΑΣ ΕΣΠΕΡΙΝΟΣ**

Ευλογήσαντος του ιερέως, ο Προοιμιακός, και το· Μακάριος ανήρ. Εις δε το· Κύριε εκέκραξα, ιστώμεν στίχους στ’ , και ψάλλομεν τα εξής Προσόμοια.

**Ήχος δ’. Ως γενναίον εν Μάρτυσι.**

Των Αρταίων οι σύλλογοι, συνελθόντες τιμήσωμεν, Ζαχαρίαν σήμερον τον θεόφρονα, ως του Χριστού Νέον Μάρτυρα, και Άρτης αγλάϊσμα, και φυτόν αειθαλές, τον υστέροις εν έτεσιν, εναθλήσαντα, προς αυτόν εκβοώντες· Νεομάρτυς, τους την μνήμην σου τελούντας, πάσης ανάγκης διάσωζε.

Ως επέγνως ο πέπονθας, Ζαχαρίας ολίσθημα, τω Χριστώ προσέδραμες θερμοίς δάκρυσι, και εκκαυθείς θείω έρωτι, ανδρείως εχώρησας, θεολήπτω λογισμώ, προς αθλήσεως σκάμματα, α διήνυσας, ανενδότω καρδία και την πλάνην, εθριάμβευσας εις τέλος, μαρτυρική ευτολμία σου.

Των μαστίγων την έφοδον, θείω πόθω βαλλόμενος, επί πλείον ήνεγκας καρτερώτατα, και την ισχύν απερράπισας, εχθρού του αλάστορος, Νεομάρτυς του Χριστού, της ειρκτής δε την κάκωσιν, ως ευφρόσυνον, ηγησάμενος οίκησιν της δόξης, των Μαρτύρων Ζαχαρία, περιφανώς κατηξίωσαι.

Των σκελών την διάρρηξιν, και τον βίαιον θάνατον, ώσπερ άλλου πάσχοντος χαίρων έφερες, και προς ζωήν την αθάνατον, μετέστης γηθόμενος, ως γενναίος Αθλητής, και οπλίτης περίδοξος, του Παντάνακτος, και των πάλαι Μαρτύρων Ζαχαρία, ισοστάσιος εγένου, τούτων ζηλώσας την άθλησιν.

Φως ουράνιον έλαμψε, τω αγίω λειψάνω σου, ερριμένω ένδοξε εν τω φρέατι, την σην εμφαίνον λαμπρότητα, και δόξαν την άϋλον, ην σοι δέδωκε Χριστός, δι’ ον πάντα μεμίσηκας, και το στάδιον, της αθλήσεως ήνυσας προθύμως, Νεομάρτυς Ζαχαρία, απεριτρέπτω φρονήματι.

Το της Άρτης καλλώπισμα, και Ηπείρου το καύχημα, του Χριστού το σφάγιον το νεόθυτον, ο Ζαχαρίας ο ένδοξος, τιμάσθω εν άσμασιν, ο εν Πάτραις ανδρικώς, καθελών τον αλάστορα, θείοις σκάμμασιν, ως πρεσβεύων απαύστως τω Κυρίω, υπέρ πάντων των τελούντων, αυτού την μνήμην την πάνσεπτον.

**Δόξα. Ήχος πλ. β’ .**

Σήμερον, η του Νεομάρτυρος Ζαχαρίου μνήμη, τη Εκκλησία έλαμψεν, ως αστήρ νεοφανής· του αδύτου γαρ φωτός κληρονόμος γενόμενος, τω της αθλήσεως φέγγει, καταυγάζει τους βοώντας· χαίροις, ο της θείας αγάπης δεξάμενος την φλόγα, και τον πάλαι σε τρώσαντα εχθρόν, μαρτυρικοίς καταφλέξας άνθρακι· χαίροις, ο τη άνωθεν ροπή, νομίμως τελέσας, τον της ευσεβείας μέγαν αγώνα· χαίροις, Μαρτύρων ισότιμε, και της Άρτης άνθος πανεύοσμον. Χριστόν αεί ικέτευε, σώζεσθαι τους σε μακαρίζοντας.

**Και νυν. Θεοτοκίον**

Τις μη μακαρίσει σε, Παναγία Παρθένε; τις μη ανυμνήσει σου τον αλόχευτον τόκον; ο γαρ αχρόνως εκ Πατρός εκλάμψας Υιός μονογενής, ο αυτός εκ σου της Αγνής προήλθεν, αφράστως σαρκωθείς, φύσει Θεός υπάρχων, και φύσει γενόμενος άνθρωπος δι' ημάς, ουκ εις δυάδα προσώπων τεμνόμενος, αλλ' εν δυάδι φύσεων, ασυγχύτως γνωριζόμενος. Αυτόν ικέτευε, σεμνή Παμμακάριστε, ελεηθήναι τας ψυχάς ημών.

Είσοδος. Φως ιλαρόν. Προκείμενον της ημέρας. Αναγνώσματα.

**Προφητείας Ησαΐου το ανάγνωσμα (Κεφ. ΜΓ 9-14)**

Τάδε λέγει Κύριος· πάντα τα έθνη συνήχθησαν άμα, και συναχθήσονται άρχοντες εξ αυτών. Τις αναγγελεί ταύτα; η τα εξ αρχής τις αναγγελεί υμίν; Αγαγέτωσαν τους μάρτυρας αυτών και δικαιωθήτωσαν και ειπάτωσαν αληθή. Γίνεσθέ μοι μάρτυρες, και εγώ μάρτυς, λέγει Κύριος ο Θεός, και ο παις μου, ον εξελεξάμην, ίνα γνώτε και πιστεύσητε και συνήτε ότι εγώ ειμι. έμπροσθέν μου ουκ εγένετο άλλος Θεός και μετ ἐμὲ ουκ έσται. Εγώ ο Θεός, και ουκ έστι πάρεξ εμού ο σώζων. Εγώ ανήγγειλα και έσωσα, ωνείδισα και ουκ ην εν υμίν αλλότριος· υμείς εμοί μάρτυρες και εγώ Κύριος ο Θεός. Έτι απ ἀρχῆς και ουκ έστιν ο εκ των χειρών μου εξαιρούμενος· ποιήσω, και τις αποστρέψει αυτό; Ούτως λέγει Κύριος ο Θεός ο λυτρούμενος υμάς, ο άγιος του Ισραήλ.

**Σοφίας Σολομώντος το Ανάγνωσμα. (Κεφ. γ' 1)**

Δικαίων ψυχαί εν χειρί Θεού, και ου μη άψηται αυτών βάσανος. Έδοξαν εν οφθαλμοίς αφρόνων τεθνάναι, και ελογίσθη κάκωσις η έξοδος αυτών, και η αφ’ ημών πορεία σύντριμμα· οι δε εισιν εν ειρήνη. Και γαρ εν όψει ανθρώπων εάν κολασθώσιν, η ελπίς αυτών αθανασίας πλήρης. Και ολίγα παιδευθέντες, μεγάλα ευεργετηθήσονται· ότι ο Θεός επείρασεν αυτούς, και εύρεν αυτούς αξίους εαυτού. Ως χρυσόν εν χωνευτηρίω εδοκίμασεν αυτούς, και ως ολοκάρπωμα θυσίας προσεδέξατο αυτούς. Και εν καιρώ επισκοπής αυτών αναλάμψουσι, και ως σπινθήρες εν καλάμη διαδραμούνται. Κρινούσιν έθνη, και κρατήσουσι λαών, και βασιλεύσει αυτών Κύριος εις τους αιώνας. Οι πεποιθότες επ’ αυτόν, συνήσουσιν αλήθειαν, και οι πιστοί εν αγάπη προσμενούσιν αυτώ· ότι χάρις και έλεος εν τοις οσίοις αυτού και επισκοπή εν τοις εκλεκτοίς αυτού.

**Σοφίας Σολομώντος το ανάγνωσμα.  (Κεφ. ζ′.7)**

Δίκαιος, εάν φθάση τελευτήσαι, εν αναπαύσει έσται. Γήρας γαρ τίμιον ου το πολυχρόνιον, ουδέ αριθμώ ετών μεμέτρηται. Πολιά δε εστι φρόνησις ανθρώποις, και ηλικία γήρως βίος ακηλίδωτος. Ευάρεστος Θεώ γενόμενος, ηγαπήθη· και ζων μεταξύ αμαρτωλών, μετετέθη. Ηρπάγη, μη κακία αλλάξη σύνεσιν αυτού, η δόλος απατήση ψυχήν αυτού· βασκανία γαρ φαυλότητος αμαυροί τα καλά, και ρεμβασμός επιθυμίας μεταλλεύει νουν άκακον. Τελειωθείς εν ολίγω, επλήρωσε χρόνους μακρούς· αρεστή γαρ ην Κυρίω η ψυχή αυτού· δια τούτο έσπευσεν εκ μέσου πονηρίας. Οι δε λαοί ιδόντες και μη νοήσαντες, μηδέ θέντες επί διανοία το τοιούτον, ότι χάρις και έλεος εν τοις οσίοις αυτού, και επισκοπή εν τοις εκλεκτοίς αυτού.

**Λιτή. Ήχος α’ .**

Ευφραίνου εν Κυρίω, πόλις Αρταίων, Ζαχαρίαν βλαστήσασα, τον κλεινόν Νεομάρτυρα· ει γαρ προς καιρόν, εν οδώ ανόμων επορεύθη, αλλ’ ανανήψας του πτώματος, μαρτυρικώς ηνδραγάθησε, και μέγα τρόπαιον έγειρε, κατά των αντιπάλων· και νυν Μαρτύρων συνών τοις δήμοις, ειρήνην σοι αιτείται σταθηράν, και πάσαν ευπραγίαν, παρά Χριστού του Θεού, και το μέγα έλεος.

**Ήχος β’ .**

Καταυγασθείς θεία χάριτι, της ασεβείας απέθου τον ζόφον, και τω φωτί επτέρωσαι, της του Χριστού αγάπης· ω θερμώς αναγόμενος, τη επιδόσει του κρείττονος, αθλητικόν ζήλον εγεώργησας, αποστάς των γηΐνων, και τω Χριστώ στρατευσάμενος, υπέρ Αυτού θανείν ηγάπησας, ακορέστω πόθω. Αλλ’ ω Μάρτυς Ζαχαρία, ο καλώς αγωνισάμενος, και των επάθλων της νίκης, ειληφώς το γέρας, μετά των Μαρτύρων αυλιζόμενος, συν αυτοίς ικέτευε, υπέρ των τιμώντων σε.

**Ήχος γ’ .**

Μαρτυρική ενστάσει, το της ψυχής ανδρείον υποφαίνων, θεοφιλεί παρρησία ωμολογήσας, της ευσεβείας την λαμπρότητα, Ζαχαρία Μάρτυς ένδοξε· του γαρ Πέτρου τήν  μετάνοιαν, ανατυπώσας εν σοι, Ιακώβου του Πέρσου, μιμητής εχρημάτισας· και αθλητικοίς παλαίσμασι, καταβαλών τον εχθρόν, την Εκκλησίαν εύφρανας, τη αγία αθλήσει σου· διο την σην εορτάζοντες μνήμην, Χριστόν μεγαλύνομεν, τον δεδωκότα σοι ισχύν, και λαμπρώς σε δοξάσαντα.

**Ήχος δ’ .**

Εν τη ισχύϊ της πίστεως αθλών, τοις ασεβέσιν αντικατέστης, ακαταπλήκτω ψυχή, και στερροίς αγώσιν, ως καλός στρατιώτης Χριστού του Θεού, Ζαχαρία πανεύφημε· παρ’ ουδέν ηγήσω τον θυμόν αυτών, και των μαστίγων την επιφοράν, ως αναψυχήν εδέχου θείαν· και τη επωδύνω ρήξει των σκελών, της πλάνης διέρρηξας τον σύνδεσμον, νικηφόρος ανήλθες προς ουρανίους λήξεις. Αλλ’ ω Μάρτυς νέε του Χριστού, Αγγέλων συνόμιλε, και Αθλητών σύσκηνε, συν αυτοίς ικέτευε, υπέρ των ψυχών ημών.

**Δόξα. Ο αυτός.**

Τον νέον του Χριστού Αθλητήν, Ζαχαρίαν τον ένδοξον, τον εξ Άρτης μεν ανθήσαντα, εν δε Πάτραις αθλήσαντα, φιλομαρτύρων οι δήμοι, μαρτυρικοίς επαίνοις ευφημήσωμεν. Μαρτυρικών γαρ αγώνων υπήλθε το στάδιον, και επαξίων αμοιβών και επάθλων, κληρονόμος γέγονεν· ότι ως θύμα άγιον, και προσφορά τελεία και άμωμος, τω Χριστώ προσηνέχθη, τω παρέχοντι δι’ αυτού, πταισμάτων λύσιν και δεινών απαλλαγήν, ημίν τοις γεραίρουσι, την θείαν αυτού άθλησιν.

**Και νυν. Θεοτοκίον.**

Εκ παντοίων κινδύνων τους δούλους Σου, φύλαττε ευλογημένη Θεοτόκε, ίνα Σε δοξάζομεν, την ελπίδα των ψυχών ημών.

**Εις τον Στίχον. Ήχος β’ . Ότε εκ του ξύλου.**

Ότε, δι’ απάτης του εχθρού, του Χριστού αφρόνως ηρνήσθω, το θείον όνομα, τότε γνους ο πέπονθας, κακόν μακάριε, μετανοίας τοις δάκρυσι, πάλι ανεκτήσω, θησαυρόν τον τίμιον, της θείας πίστεως· όθεν, και νομίμως αθλήσας, ήσχυνας εις τέλος την πλάνην, Μάρτυς Ζαχαρία παναοίδιμε.

Στ.: Θαυμαστός ο Θεός εν τοις Αγίοις Αυτού.

Νέος, ανεδείχθης Αθλητής, άθλησιν αθλήσας αγίαν, εν τοις υστέροις καιροίς, και τον πολυμήχανον, καταπαλαίσας εχθρόν, Ζαχαρία μακάριε· εντεύθεν Μαρτύρων, δόξης και λαμπρότητος, ώφθης συμμέτοχος· όθεν, συν αυτοίς εκδυσώπει, άφεσιν διδόναι πταισμάτων, τοις ειλικρινώς σε μακαρίζουσι.

Στ.: Τοις Αγίοις τοις εν τη γη Αυτού, εθαυμάστωσεν ο Κύριος.

Πόλις, των Αρταίων εν χαρά, και η των Πατρέων τιμώσι, την θείαν μνήμην σου· της μεν γαρ περίδοξον, βλάστημα πέφηνας, την δε άθλοις ηγίασας, και άμφω παρέχεις, των σων αντιλήψεων, χάριν την άφθονον, χαίρέ σοι βοώσαις συμφώνως, Μάρτυς του Χριστού Ζαχαρία, πρεσβευτά ημών προς τον φιλάνθρωπον.

**Δόξα. Ήχος πλ. α’ .**

Μαρτυρικοίς αγώσι, της ασεβείας το κράτος εξενεύρισας, εν τω ενδυναμούντί σε Χριστώ, Νεομάρτυς Ζαχαρία ένδοξε· και διαρρήξει των σκελών, τον πολυμήχανον όφιν, υποσκελίσας καταβέβληκας· διο στέφος αμαράντινον, επαξίως επλάκη σοι, και ευφροσύνη αΐδιός σοι δέδοται, παρά Χριστού του Θεού, και Σωτήρος των ψυχών.

**Και νυν. Θεοτοκίον.**

Τα ουράνια υμνεί Σε Κεχαριτωμένη Μήτερ ανύμφευτε, και ημείς δοξολογούμεν την ανεξιχνίαστόν Σου γέννησιν, Θεοτόκε πρέσβευε, σωθήναι τας ψυχάς ημών.

Νυν απολύεις. Τρισάγιον.

**Απολυτίκιον. Ήχος δ’. Ταχύ προκατάλαβε.**

Της Άρτης αγλάϊσμα και Νεομάρτυς κλεινός, εν Πάτραις ως ήθλησας υπέρ Χριστού του Θεού, εδείχθης μακάριε· συ γαρ τον τρώσαντά σε, καθελών δι’ αγώνων, γέρας εδέξω θείον, Αθλητά Ζαχαρία, πρεσβεύων υπέρ πάντων ημών των ευφημούντων σε.

**Δόξα... Και νυν... Θεοτοκίον**

Το απ' αιώνος απόκρυφον, και Αγγέλοις άγνωστον μυστήριον· δια σου Θεοτόκε τοις επί γης πεφανέρωται, Θεός εν ασυγχύτω ενώσει σαρκούμενος, και Σταυρόν εκουσίως υπέρ ημών καταδεξάμενος, δι' ου αναστήσας τον πρωτόπλαστον, έσωσεν εκ θανάτου τας ψυχάς ημών.

Απόλυσις.

**Σημείωσις:**

Έτερος Απολυτίκιον, υπό Μητροπολίτου πρώην Πατρών Νικοδήμου.

**Ήχος πλ. α’ . Τον Συνάναρχον Λόγον.**

Τον πανεύφημον Μάρτυν Χριστού υμνήσωμεν, Ζαχαρίαν τον νέον, Άρτης το βλάστημα, ότι ενήθλησε στερρώς, υπέρ της πίστεως Χριστού και ανόμων ταις χερσί, ραβδισθείς και τανυσθείς, μαρτύριον ανεδέχθη· τελειωθείς δε εν Πάτραις, Χριστώ πρεσβεύει του σωθήναι ημάς.

**ΟΡΘΡΟΣ**

**Μετά την α’ Στιχολογίαν, Κάθισμα. Ήχος α’ . Τον τάφον Σου Σωτήρ.**

Ως νέον Αθλητήν, του Χριστού σε τιμώμεν, και Μάρτυρα στερρόν, Ζαχαρία θεόφρον, γεραίροντες την μνήμην σου, ως χαράς ημίν πρόξενον, εν η δώρηται, ταις ιεραίς σου πρεσβείαις, τοις υμνούσί σε, αμαρτημάτων την λύσιν, και βίου διόρθωσιν.

**Δόξα. Και νυν. Θεοτοκίον.**

Εκύησας αγνή, τον υπέρθεον Λόγον, μορφή τη καθ’ ημάς, ασυγχύτως ατρέπτως· διο Σε μεγαλύνομεν, Θεοτόκε πανύμνητε, ως υπόθεσιν, και απαρχήν σωτηρίας, εισδεχόμενοι, επισκοπή Σου αΰλω, χαράν ανεκλάλητον.

**Μετά την β’ Στιχολογίαν, Κάθισμα. Ήχος γ’ . Θείας πίστεως.**

Θείω στόματι, ομολογήσας, την σωτήριον, κλήσιν θεόφρον, της απάτης διελέγχεις την άνοιαν, και τον σε πρώην πτερνίσαντα έτρωσας, αθλητικαίς Ζαχαρία ενστάσεσι· Μάρτυς ένδοξε, Χριστόν τον Θεόν ικέτευε, δωρήσασθαι ημίν το μέγα έλεος.

**Δόξα. Και νυν. Θεοτοκίον.**

Θείω Πνεύματι, πεφωτισμένοι, οι θεόφρονες, Προφήται πάλαι, εν ποικίλοις Σε συμβόλοις εκήρυττον, και νυν ημείς τας εκβάσεις θεώμενοι, την σωτηρίαν τρυγώμεν

τω τόκω Σου, Κόρη πάναγνε, μη παύση ημίν βραβεύουσα, φως θείον και παθών απολύτρωσιν.

**Μετά τον Πολυέλεον, Κάθισμα. Ήχος πλ. δ’ . Την Σοφίαν και Λόγον,**

Τη αγάπη τη θεία κατατρωθείς, προς αγώνας και άθλους μαρτυρικούς, ανδρείως εχώρησας, στερροτάτω φρονήματι, και ραβδισμάτων πείραν, υπέστης ως άσαρκος, δι’ ων την του βελίαρ, οφρύν εταπείνωσας· όθεν και νομίμως, τον αγώνα τελέσας, της άνω λαμπρότητος, ως οπλίτης αήττητος, Ζαχαρία ηξίωσαι· εν η αεί δυσώπει Χριστόν, των πταισμάτων άφεσιν δωρήσασθαι, τοις εορτάζουσι πόθω, την αγίαν μνήμην σου.

**Δόξα. Και νυν. Θεοτοκίον.**

Τον Θεόν συλλαβούσα υπερφυώς, και τεκούσα Παρθένε σωματικώς, αγνή και ακήρατος, μετά τόκον τον άφραστον, ώσπερ ης προ τόκου, και πάλιν διέμεινας, και της φθοράς ερρύσω, αγνή το ανθρώπινον· όθεν των αρρήτων, μεγαλείων Σου Κόρη, υμνούμεν την έλλαμψιν, τη Ση σκέπη προστρέχοντες, και πιστώς εκβοώμέν Σοι· πρέσβευε τω Σω Υιώ και Θεώ, των πταισμάτων άφεσιν δωρήσασθαι, τοις ευλαβώς προσιούσι, τη Ση αγαθότητι.

**Είτα, το α’ Αντίφωνον του δ’ ἤχου.**

Προκείμενον: Θαυμαστός ο Θεός εν τοις Αγίοις Αυτού.

Στ.: Τοις Αγίοις τοις εν τη γη Αυτού, εθαυμάστωσεν ο Κύριος.

**Ευαγγέλιον, μαρτυρικόν.**

Ο Ν’ ψαλμός.

Δόξα: Ταις του Αθλοφόρου...

Και νυν: Ταις της Θεοτόκου...

Ιδιόμελον. Ήχος πλ. β’ . Στ.: Ελέησόν με ο Θεός...

Νεοφανής ως αστήρ, τη ση αθλήσει εφάνης, τη Εκκλησία Χριστού Νεομάρτυς Ζαχαρία· και μυστικαίς ακτίσι, τας διανοίας καταυγάζεις των πιστών, και της αθυμίας σκεδάζεις το σκότος· αλλ’ ως του αΰλου φωτός κοινωνός, εκ ζοφερών επηρειών του εχθρού απάλλαξον, τους προσιόντας τη πρεσβεία σου.

Είτα, οι Κανόνες· της Θεοτόκου και του Αγίου, ου η ακροστιχίς: Την σην Ζαχαρία μέλπω μνήμην. Γερασίμου.

**Ωδή α’. Ήχος δ’ . Ανοίξω το στόμα μου.**

Της άνω λαμπρότητος, μέτοχος ων και συνόμιλος, τον νουν μου καταύγασον, ταις ικεσίαις σου, ίνα μέλπω σου, τους άθλους Ζαχαρία, δι’ ων κατεπάτησας, εχθρόν τον δόλιον.

Ησχύνθη και πέπτωκεν, εχθρός ο πρώην πτερνίσας σε, ως είδέ σε Άγιε, Μάρτυρα ένδοξον, του παντάνακτος, Χριστού και στεφανίτην· εξ ου της κακίας με, άτρωτον φύλαττε.

Νοΐ ουρανόφρονι, πάντα λιπών τα επίγεια, ανδρείως εχώρησας, προς θεία σκάμματα, και εζήλωσας, των πάλαι Ζαχαρία, Μαρτύρων την άθλησιν, ψυχής στερρότητι.

**Θεοτοκίον.**

Σκηνή θεοχώρητος, και φωτοφόρος παλάτιον, και σκήνωμα έμψυχον, του Παντοκράτορος, ώφθης Δέσποινα, τεκούσα απορρήτως, τον πάντων δεσπόζοντα, κόσμον καινίζοντα.

**Ωδή γ’ . Τους σους υμνολόγους.**

Ηνίκα διέγνως την απάτην, μελέτη λογίων ιερών, την πλάνην την καχέσπερον, απέπτυσας μακάριε, και τω Χριστώ ωκείωσαι, της μετανοίας ταις πράξεσι.

Νεκρώσας σαρκός ηδυπαθείας, εδέξω τον λόγον της ζωής, εκ θεηγόρου στόματος, και σεαυτόν ητοίμασας, νηστείαις και δεήσεσι, προς μαρτυρίου τα σκάμματα.

Ζηλώσας Μαρτύρων την ανδρείαν, υπήλθες το στάδιον στερρώς, και του Χριστού εκήρυξας, λαμπρά φωνή το όνομα, ω Ζαχαρία ένδοξε, θείω πτερούμενος έρωτι.

**Θεοτοκίον.**

Αγίων τον Άγιον τεκούσα, ως μόνη αγνή και καθαρά, υπεραγία Δέσποινα, τον νουν μου καθαγίασον, τον μολυθέντα πάθεσι, τη επιγνώσει του κρείττονος.

**Κάθισμα. Ήχος δ’ . Ταχύ προκατάλαβε.**

Καθείλες τοις άθλοις σου τον παλαιόν πτερνιστήν, και μέτοχος γέγονας της αιωνίου ζωής, τελέσας τον δρόμον σου· όθεν τοις των Μαρτύρων, συνηδόμενος δήμοις,

πρέσβευε Ζαχαρία, συν αυτοίς τη Τριάδι, δοθήναι τοις σε τιμώσι, πταισμάτων συγχώρησιν.

**Δόξα. Και νυν. Θεοτοκίον.**

Κυήσασα άχραντε τον Ποιητήν του παντός, την πάλαι κατάκρισιν του πρωτοπλάστου Αδάμ, εις τέλος ηφάνισας· όθεν Σε ανυμνούμεν, ως πηγήν ευλογίας, βλύζουσαν ακενώτως, συμπαθείας τα ρείθρα, τοις πόθω Θεοτόκε, προστρέχουσι τη σκέπη Σου.

**Ωδή δ’ . Ο καθήμενος εν δόξη.**

Χριστόν σέβω εκ καρδίας, ως Θεόν μου και Κύριον, απτοήτω γνώμη, Μάρτυς τοις ανόμοις εκραύγαζες, υπέρ ου χαίρων τον θάνατον προέκρινα, ίνα μέτοχος, της εν αυτώ ζωής γένωμαι.

Απειλάς ουκ επτοήθης, ου θυμόν αλογώτατον, Μάρτυς Ζαχαρία, αλλ’ απεριτρέπτως υπέμεινας, τους ραβδισμούς της σαρκός και πάσαν κάκωσιν, κουφιζόμενος, θεία αγάπη του Κτίσαντος.

Ραβδισμούς τους επαλλήλους, ρώμη θεία ρωννύμενος, και τας εκ των λίθων, Μάρτυς τω αγίω σου σώματι, δεινάς προσκρούσεις, ενέγκας καρτερώτατα, πάσαν έλυσας, των δυσμενών την επίνοιαν.

**Θεοτοκίον.**

Ιλασμόν και σωτηρίαν, και ζωήν την αιώνιον, τον Χριστόν τεκούσα, τοις ανθρώποις έβλυσας άχραντε· διο καμέ της μανίας του αλάστορος, τη Ση χάριτι, ρύσαι και σώσόν με δέομαι.

**Ωδή ε’ . Εξέστη τα σύμπαντα.**

Αθλών εννομώτατα, ονείδη και τα σκηνώματα, φέρων των ανόμων Ζαχαρία, δεσμά υπέστης και πάσαν άλλην ποινήν, και θανατωθείς δια Χριστόν, προς ζωήν αθάνατον, μετά δόξης ανέδραμες.

Μαρτύρων ισότιμος, των πάλαι αναδέδειξαι, τούτων μιμησάμενος τον ζήλον, την καρτερίαν και τους αγώνας σοφέ· όθεν συν αυτοίς χοροβατών, εν αυλαίς του Κτίστου σου, ημών μνημόνευε.

Ενθέως ευφραίνεται, Άρτα η σε βλαστήσασα, άνθος ως ευώδες Ζαχαρία, και η Πατρέων πόλις σκιρτά μυστικώς, κατιδούσα άθλησιν την σην, αις χορήγει άνωθεν,

την θερμήν προστασίαν σου.

**Θεοτοκίον.**

Λυχνία επτάφωτος, Σε πάλαι προετύπωσε· Συ γαρ το απαύγασμα της δόξης, έλαμψας κόσμω της του Πατρός εν σαρκί· ου τη επιλάμψει αγαθή, του νοός μου σκέδασον, την δεινήν αμαυρότητα.

**Ωδή στ’ . Την θείαν ταύτην.**

Πλήρης ενθέου φρονήματος, παρέστης τω ανόμως δικάζοντι, και ανεκήρυκας, Χριστού το άγιον όνομα, θεόφρον Ζαχαρία, Μάρτυς αήττητε.

Ως διερράγης τα σκέλη σου, πικρά των διωκτών ιταμότητι, Μάρτυς εσκέλισας, τον πονηρόν κοσμοκράτορα, και νικηφόρος ήρθης, προς τα ουράνια.

Μέγιστον κλέος εκτήσαντο, αι Πάτραι τη αθλήσει σου Άγιε και πλέον τούτων δε, η Άρτα χαίρει τη δόξη σου, η δίδου Ζαχαρία, την σην αντίληψιν.

**Θεοτοκίον.**

Ναός Θεού φωτοστόλιστος, και δόξης απορρήτου αγίασμα, ώφθης πανάμωμε, ανερμηνεύτως κηύσασα, τον Ποιητήν των όλων, δι’ αγαθότητα.

**Κοντάκιον. Ήχος γ’ . Η Παρθένος σήμερον.**

Του Χριστού δεξάμενος, εν τη ψυχή την αγάπην, απτοήτως ώρμησας, προς τους αγώνας θεόφρον· όθεν σε, ως αριστεύσαντα ο Δεσπότης, μέτοχον, των πάλαι έδειξεν Αθλοφόρων, Νεομάρτυς Ζαχαρία· μεθ’ ων δυσώπει υπέρ ημών εκτενώς.

**Ο Οίκος.**

Δι’ απάτης εχθρού του αλάστορος, εξηρνήσω Χριστόν τον Σωτήρά σου, αλλά τάχει γνωρίσας ο πέπονθας, επανήλθες φωτί τω της πίστεως, μετανοήσας ειλικρινώς, ως ο Πέτρος ο κορυφαίος των Μαθητών· ένθεν μελέτη λογίων ιερών, και γεωργία βίου θεοφιλούς, ανεφλέχθης έρωτι αγίω και εξενώθης των γηΐνων, νεκρωθείς πάντων των φθαρτών· και προς μαρτυρικούς αποδυσάμενος αγώνας, περιφανώς ηγωνίσω υπέρ Χριστού, μη φεισάμενος ζωής της προσκαίρου, μηδέ βασάνων λογισάμενος το δριμύ, ακαταπλήκτω ψυχή, ως αήττητος Αθλητής· διο Χριστός ο αθλοθέτης, τοις πάλαι σε συνεδόξασεν Αθλοφόροις, ως τούτων ομότροπον και μιμητήν, Ζαχαρία Νεομάρτυς· μεθ’ ων δυσώπει υπέρ ημών εκτενώς.

**Συναξάριον.**

Τη Κ’ του αυτού Μηνός, ο Άγιος Νεομάρτυς Ζαχαρίας ο εξ Άρτης, εν Πάτραις τελειούται, κατά το 1782.

Τα σκέλη σχισθείς, τελειούται Σκελών πλατυσμώ εν πλάτει οικείς πόλου,

ω Ζαχαρία, και βραβείον λαμβάνεις.

Εικάδι Ζαχαρίας, σκέλη σχισθείς πρυμνά, Θεώ ήρθη.

Ούτος, ώρμητο εξ Άρτης της κατά την Ήπειρον, και ήθλησε τω 18ω αιώνι. Εκ τινος γαρ συμβεβηκότος ηρνήσατο την εις Χριστόν πίστιν, και εγένετο Μωαμεθανός· και αναχωρήσας της πατρίδος, παρεγένετο εν ταις κατά την Πελοπόννησον Παλαιαίς Πάτρας, ένθα την των γουνών κατεργασίαν μετήρχετο. Εντυχών βίβλω τινί, ης η κλήσις «Αρματωλών Σωτηρία», και τη ταύτης μελέτη τελείας μετανοίας γεωργήσας τους καρπούς, ως ο των Αποστόλων κορυφαίον Πέτρος, επτερώθη τω προς Χριστόν έρωτι, και πόθον θείον συνέλαβε μαρτυρήσαι υπέρ της πατρώας πίστεως. Δοκιμασθείς δε καταλλήλως, και προγυμνασθείς πνευματικού πατρός οδηγία, απεδύσατο τοις αθλητικοίς σκάμμασι· και παραστάς τοις δυσσεβέσιν, ωμολόγησε διατόρω φωνή του Κυρίου το όνομα, θριαμβεύσας και διέλεγξας την πλάνην αυτών, μηδόλως πτοηθείς τυραννικήν μανίαν και ιταμότητα, και βασάνων επιφοράς. Επαλλήλοις δε ραβδισμοίς σκληροίς και λίθων κρούσεσι, και δεσμοίς και φυλακαίς ακλόνητον φανείς, ήνυσε τον δρόμον, σχισθείς τα σκέλη· εν φρουρά γαρ ων εγκάθειρκτος, και υπερμέτρως, τυραννική θηριωδία, τους πόδας διατανυσθείς, διερράγη, και ειπών: Κύριε, εις χείράς Σου παρατίθημι το πνεύμά μου, εκομίσατο τον του μαρτυρίου άφθαρτον στέφανον, άπαν δε το δεσμωτήριον, επί τη τελειώσει του Μάρτυρος, αρρήτου πέπλησται ευωδίας. Ένθεν απηνήναντο οι αντικείμενοι δούναι τοις Χριστιανοίς το μαρτυρικόν σώμα προς ταφήν, αλλά σύραντες αυτό, έρριψαν εν τινι ξηρώ φρέατι, εν τη περιοχή τη σημερινή της Αγίας Τριάδος, εν ω ριφθείς έστη επί των γονάτων ο Άγιος, τη δε επιούση νυκτί, φως θείον φανέν επί του φρέατος, αισχύνης πολλής επλήρωσε τους Αγαρηνούς· οίτινες χώμασι και άλλαις ύλαις, εν μανία, εκάλυψαν το φρέαρ, και ούτω το θείον αποκέκρυπται και αθλητικόν σκήνος.

Τη αυτή ημέρα, Μνήμη του Οσίου Ευθυμίου του Μεγάλου.

Τί κοινόν Ευθύμιε σοι και τω βίω; Προς Αγγέλους άπαιρε τους ξένους βίου. Ούτος, ην επί της βασιλείας Γρατιανού, εν Μελιτινή τη κατά Αρμενίαν Μητροπόλει, εκ Παύλου και Διονυσίας, ευγενών τινών, γεννηθείς, κατά τον μέγαν Ιωάννην, εκ στειρωτικής και ακάρπου γαστρός. Όθεν, και την κλήσιν κατ’ επαγγελίαν έσχεν, ευθυμείν τοις γεννήτορσιν, υπέρ φονής δεομένοις, φωνής άνωθεν ενεχθείσης. Ούτος, μετά την του πατρός τελευτήν, προσάγεται παρά της μητρός Ευτρωΐω τω μεγάλω, της Μελιτινής επισκόπω, και παρ’ αυτού τη τάξει των κληρικών καταλέγεται. Γενόμενος δε περί την των ιερών μαθημάτων συλλογήν επιτήδειος, και πάντας τους κατ’ αυτόν ασκήσει, και ταις προς αρετήν επιδόσεσιν υπερβαλών, αναγκάζεται την του Πρεσβυτέρου χειροτονίαν λαβείν, και των ιερών ασκητηρίων και μοναστηρίων την επιμέλειαν δέξασθαι. Έννατον δε και εικοστόν έτος άγων, τα Ιεροσόλυμα καταλαμβάνει, και εν τινι των κατ’ όρος σπηλαίων, μετά του Οσίου Θεοκτίστου συνδιαιτάτα, ένθα χαλεπών νοσημάτων πολλούς απήλλαξε. Λέγεται δε και ούτος, εν ονόματι Κυρίου, εκ βραχέων πάνυ και μικρών άρτων, τετρακοσίους, τη Μονή καθ’ οδόν παραβαλόντας αυτώ, διαθρέψαι. Ου μόνον δε αυτός, εν δυνάμει Θεού, στείρωσιν λύσας εξήλθεν, αλλά και ετέρας ατέκνους γυναίκας δι’ ευχής ευτέκνους και γονίμους απέδειξε. Και κατά τον μέγαν Ηλίαν, και ούτος θύρας ανέωξεν ουρανού, και την γην, ακαρπίαν νοσούσιν, ιάσατο. Εδήλωσε δε του Οσίου την ένδον λαμπρότητα και ο του πυρός στύλος, ον, ιερουργούντος αυτού την αναίμακτον θυσίαν, ουρανόθεν είδον οι περιεστώτες κατελθόντα, και συμπαρεστώτα τω Οσίω, μέχρι πέρας έλαβεν ο της θυσίας καιρός. Το δε τας διαθέσεις των προσιόντων της θείας κοινωνίας μετασχείν νοερώς καθοράν, και τις μεν αυτών μετά καθαρού συνειδότος, τις δε εσπιλωμένος πρόσεισι, της παντελούς δήπου καθάρσεως και αγνείας σημείον εστίν. Ούτος ο μακάριος, γενόμενος ετών 97, προς Κύριον εξεδήμησεν, επί της βασιλείας Λέοντος του μεγάλου. Ην δε το είδος ευπρεπής, τον τρόπον απλούς, το χρώμα λευκός, την ηλικίαν ευσταλής και σεμνός, πολιός την τρίχα, την υπήνην μέχρι των μηρών καθεικώς. Λέγεται δε περί αυτού, ότι τινός μέλλοντος τελευτάν μοναχού, ος ενομίζετο μεν τοις πολλοίς σώφρων και εγκρατής, ουκ ην δε, αλλά τουναντίον ακόλαστος, εώρα ο μακάριος Άγγελον, μετά τριόδοντος την ψυχήν αυτού εκσπώντα, και άμα φωνής ακούσαι, τα κρυπτά της αισχύνης δηλούσης του μοναχού.

Τη αυτή ημέρα, Μνήμη των Αγίων Μαρτύρων· Βάσσου, Ευσεβίου, Ευτυχίου και Βασιλίδη.

Χείρας Βάσσου τέμνουσι χείρες δημίων, Χείρες βέβηλοι, χείρας ηγιασμένας. Τμηθείς πέλυξιν Ευσέβιος παν μέλος, Την Ορθόδοξον Πιστιν άτρωτος μένει. Ευτύχιον διείλον εις μέρη τρία, θείως Θεού Πρόσωπα τιμώντα τρία. Απορραγήναι μη θέλων Βασιλίδης, Μοίρας Αθλητών, ερράγη την γαστέρα. Ούτοι, υπήρχον επί Διοκλητιανού του βασιλέως, πλούτω βρίθοντες, και της συγκλήτου μετέχοντες βουλής. Προσήλθον δε τω Χριστώ, και το εις αυτόν έλαβον Βάπτισμα, τον επίσκοπον Θεόπεμπτον ιδόντες ταις βασάνοις εγκαρτερούντα, και παράδοξα θαύματα τη του Χριστού ενεργούντα δυνάμει. Όθεν και προσαχθέντες τω βασιλεί, αφαιρούνται πρώτον τας ζώνας, είτα διαφόρους δέχονται του βίου εξαγωγάς. Ο μεν γαρ Άγιος Βάσσος, εις βόθρον με χρι των μηρών εμβληθείς, και τας χείρας εκτμηθείς, και όλον το σώμα κατακοπείς, το πνεύμα παρέδωκεν. Ο δε Άγιος Ευσέβιος, κατά κεφαλής κρεμασθείς, κατά μέρος πέλυξι διηρέθη. Ο δε Άγιος Ευτύχιος, τέσσαρσι πάλοις βιαίως εκταθείς, διεμερίσθη τριχή. Ο δε Άγιος Βασιλίδης, μαχαίρα αναρρήγνυνται την γαστέρα· και ούτω τον του μαρτυρίου στέφανον εκομίσαντο.

Τη αυτή ημέρα, Μνήμη των Αγίων Μαρτύων· Ιννά, Πιννά και Ρίμμα.

Θάλψις δεχέσθω τους Αθλητάς του κρύους, Ιννάν, Πιννάν, Ριμμάν τε τους κρυσταλλίνους. Ούτοι, χώρας τινός της κατ’ Άρκτον υπάρχοντες, παρά των ειδωλομανούντων βαρβάρων συσχεθέντες, τω της χώρας παρέστησαν άρχοντι. Ος, ομολογήσαντας τον Χριστόν, κατεδίκασει δια κρύους τελειωθήναι. Δεσμούνται ουν ξύλοις ορθίοις, μέσον παγείσι του ποταμού, ώρα χειμώνος, ότε τω ψύχει διαφέρον ην ουδέν των ακινήτων σωμάτων, πεπηγός το ολισθηρόν του ύδατος, και ακίνητον μείναν· καν τούτω το του βίου δέχονται πέρας, τας μακαρίας αυτών παραδόντες ψυχάς εις χείρας Θεού.

Τη αυτή ημέρα, Μνήμη του Αγίου Πέτρου του τελώνου.

Καλεί σε Πέτρε Χριστός εκ τελωνίου, Προς αρετήν πριν, νυν δε προς τρυφήν πόλου. Ούτος, επί της βασιλείας Ιουστινιανού, πατρίκιος χρηματίσας, πάσης της Αφρικής την διοίκησιν επεπίστευτο. Παντελώς δε άσπλαγχνος ων και ανελεήμων, επιγραφείς ονόματι φειδωλός, παρά πάσιν ην τε και ελογίζετο. Διο των πτωχών τις πείρας ένεκεν αυτώ προσελθών, ήτει ελεημοσύνην· ο δε, των άρτων αρπάσας ένα (και γαρ έτυχε τότε τον αρτοποιόν, τους παρασκευασθέντας κομίζειν άρτους)· μετά θυμού κατά του πένητος ωσεί λίθον ηκόντισεν. Ούτω δύω παρήλθον ημέραι, και ο Πατρίκιος, νόσω κατάσχετος γεγονώς, εαυτόν εώρα των πρακτέων λόγους υπέχοντα. Είτα και ζυγός εδόκει παρείναι, διακρίνων εκάτερα· ου κατά μεν την λαιάν πλάστιγγα, μέλανας έβλεπε συναθροιζομένους, και πολλά των αυτού πράξεων άτοπα τη πλάστιγγι κατατιθέντας· κατά δε την δεξιάν, λευχείμονας μεν άνδρας και φοβερούς την μορφήν, μηδέν δε αγαθός τι σταθμίσαι παρεξευρίσκοντας πλην του άρτου εκείνου, ον μετά θυμού κατά του πένητος έβαλεν. Αυτίκα τοίνυν διαναστάς, και άπασαν αυτού την περιουσίαν πένησι διανείμας και αυτά τα ιμάτια δους πτωχώ τινι, τον Χριστόν είδε καθ’ ύπνους ταύτα ενδεδυμένον. Και δια τούτο προσέθετο και εαυτόν πωλήσαι, και δούναι το τίμημα πτωχοίς. Αναγνωρισθήναι δε μέλλων μετά το διαπωλήσαι εαυτόν, του πυλωρού κωφεύοντος διανοίξας τα ώτα, και λαλείν παρασκευάσας, τω επιτάξαι ανοίξαι αυτώ φυγάς, καταλαμβάνει τα Ιεροσόλυμα, είτα την Κωνσταντινούπολιν· εν η και ανεπαύσατο εν Κυρίω, και κατετέθη εν τη τοποθεσία του Βοός, εν τω ιδίω οίκω.

Τη αυτή ημέρα, Μνήμη των Αγίων Μαρτύρων Θύρσου και Αγνής.

Θύρσος συν Aγνή Χριστόν ηγαπηκότες, Θάνατον ηγάπησαν ασμένως πάνυ.

Τη αυτή ημέρα, Μνήμη του Αγίου βασιλέως Λέοντος Μακέλλης του Μεγάλου του Θρακός.

Άνακτα πιστόν τον Λέοντα τον μέγαν, έστεψε Χριστός ουρανοκράτωρ Άναξ.

Τη αυτή ημέρα, Μνήμη της Αγίας Μάρτυρος Άννης της Ρωμμαίας.

Άννα ποθούσα τον νοητόν νυμφίον, Αυτώ προσήλθε δια του μαρτυρίου.

Τη αυτή ημέρα, Μνήμη των Οσίων Ευθυμίου του ησυχαστού και Λαυρεντίου του εγκλείστου.

Τη αυτή ημέρα, Μνήμη του Αγίου Ευθυμίου, αρχιεπισκόπου Τυρνόβου

Τη αυτή ημέρα, Μνήμη του Αγίου Ιωάννου Πεττάι, του Ιερομάρτυρος Εσθονίας

Τη αυτή ημέρα, Μνήμη του Αγίου Θεοδώρου του Τόμσκ.

Ταις αυτών αγίαις πρεσβείαις Χριστέ ο Θεός, ελέησον και σώσον ημάς. Αμήν.

**Ωδή ζ’ . Ουκ ελάτρευσαν.**

Η ση Άγιε ομολογία ήσχυνεν εχθρών τα πρόσωπα· ότι ευτόλμω ψυχή, Χριστόν ωμολόγησας, και χαίρων έφερες, τα ραβδίσματα, και της ειρκτής την κάθειρξιν, Ζαχαρία Νεομάρτυς.

Μάρτυς ένθεος Χριστού του Παντοκράτορος υστέροις έτεσιν, ώφθης αθλήσας καλώς· ανδρείως γαρ ήνεγκας, σκελών σου Άγιε, την διάρρηξιν, και των εχθρών διέρρηξας, τας δυνάμεις Ζαχαρία.

Ήρθης Άγιε τελέσας τον αγώνά σου προς φως ανέσπερον, προς ουρανίους σκηνάς· εντεύθεν πεπλήρωται, το δεσμωτήριον, θείου Πνεύματος, οσμής της υπέρ έννοιαν, της σκηνούσης τοις Αγίοις.

**Θεοτοκίον.**

Νόμω Δέσποινα υπείξας νοΐ άφρονι ζωής της χείρονος, κατεδουλώθην εχθρώ· αλλά Συ με λύτρωσαι, της καταθλίψεως, τούτου δέομαι, και την ζωήν μου ίθυνον, προς μετάνοιαν γνησίαν.

**Ωδή η’ . Παίδας ευαγείς.**

Γνώμη θεολήπτω υπεισήλθες, Μαρτύρων το ιερόν θεόφρον στάδιον, και στερρώς εκραύγαζες, τοις τυράννοις Άγιε· Χριστιανός ειμί, σύνετε άνομοι, τον θάνατον εκών δ’ αγάπην, δέχομαι Κυρίου, Χριστού του Βασιλέως.

Έφερες οδύνας τας εκ ράβδων, και λίθων τας δεινάς πλήξεις εν τω σώματι, ώσπερ άλλου πάσχοντος, Ζαχαρία ένδοξε, ραγείς δε απηνέστατα τα σκέλη Άγιε, ανήλθες, προς ουράνιον δόξαν, κατηγλαϊσμένος, ως Μάρτυς νικηφόρος.

Ρώμη θεϊκή ηγωνισμένος, στεφάνω αθανασίας κεκαλλώπισαι, το δε θείον σκήνός σου, ριφέν εν τω φρέατι, φως θείον επεσκίασεν εμφαίνον άπασιν, ην εύρηκας, ουράνιον δόξαν, Μάρτυς Ζαχαρία, συν Αθλητών τοις δήμοις.

**Θεοτοκίον.**

Άγιον τεκούσα των Αγίων, ως μόνη υπεραγία και πανάμωμος, τον καθαγιάζοντα, ημάς θεία χάριτι, Χριστόν τον Παντοκράτορα Παντοβασίλισσα, αγίασον, και κάθαρον Κόρη, δεινώς μολυνθείσαν, ψυχήν μου ταις απάταις.

**Ωδή θ’ . Άπας γηγενής.**

Σκέλη σου ραγείς, τον δρόμον ετέλεσας, του μαρτυρίου σου, Ζαχαρία ένδοξε, και των Μαρτύρων χορίς ηρίθμησαι, το άγιον δε σκήνός σου φέρον τα στίγματα, του Σωτήρος, φως θείον εδόξασε, το ριφέν απηνώς εν τω φρέατι.

Ίσον Αθληταίς, τοις πάλαι διήνυσας, αγώνα Άγιε, γνώμη ουρανόφρονι, και ισοστάσιος τούτων γέγονας, δόξη τη υπέρ έννοιαν του Παντοκρατόρος, Ον δυσώπει, δούναι τοις τιμώσί σε, Ζαχαρία ειρήνην και έλεος.

Μνήμην την σεπτήν, της σης εορτάζουσα, Μάρτυς αθλήσεως, η ενεγκαμένη σε, Αρταίων πόλις καλείται χαίρουσα, τας Πάτραις εν αις ήθλησας, προς ευφροσύνην κοινήν, ας απαύστως, Ζαχαρία φύλαττε, ασινείς χαλεπών περιστάσεων.

Όλος τω φωτί, της άνω λαμπρότητος, περιχεόμενος, Ζαχαρία Άγιε, το νου νοός μου σκότος διάλυσον, φωτί των σων δεήσεων, και τον παρόντα μου ύμνον δέξαι, ως δώρον ευπρόσδεκτον, και πταισμάτων μοι αίτει την άφεσιν.

**Θεοτοκίον.**

Ύψιστον Θεόν, τεκούσα εν σώματι τον απερίγραπτον, κόσμον αναπλάττοντα, δι’ ευσπλαγχνίαν της παραβάσεως, τον νουν μου Κόρη ύψωσον προς θείον έρωτα, και παθών μου, κόπασον τον τάραχον, ειρηναίαν ζωήν μοι παρέχουσα.

**Εξαποστειλάριον. Γυναίκες ακουτίσθητε.**

Αρταίων πόλις Άγιε, πανηγυρίζει χαίρουσα, την φωτοφόρον σου μνήμην, ασματικώς σε τιμώσα, ως γονον ευκλεέστατον, και Μάρτυρα αήττητον, Χριστού του Παντοκράτορος· Ον Ζαχαρία δυσώπει, διδόναι κόσμω ειρήνην.

**Θεοτοκίον.**

Αγνή θεοχαρίτωτε, ευλογημένη Δέσποινα, η τετοκυία αφράστως, τον υπερούσιον Λόγον, πάσης οργής και θλίψεως, και βλάβης του αλάστορος, σκέπε τη Ση χρηστότητι, τους αφορώντας απαύστως, προς την θερμήν Σου πρεσβείαν.

**Αίνοι. Ήχος α’ . Των ουρανίων Ταγμάτων.**

Αρταίων πόλις χορεύει επί τη μνήμη σου, και συγκαλείται πάντα, φιλομάρτυρα δήμον, υμνήσαι Ζαχαρία την ιεράν, και αγίαν σου άθλησιν, δι’ ης λαμπρώς εδοξάσθης ως του Χριστού Νεομάρτυς ενθεώτατος.

Εν Πάτραις Μάρτυς αθλήσας Χριστού τω έρωτι, οφρύν την μαινομένην, της απάτης καθείλες, θεόφρον Ζαχαρία μαρτυρική, και γενναία ενστάσει σου, και των στεφάνων της δόξης εν ουρανοίς, ηξιώθης αγαλλόμενος.

Μαστίγων πείραν υπέστης στερρώ φρονήματι, και των σκελών την ρήξιν, την επώδυνον Μάρτυς· εντεύθεν ανελήλυθας εν χαρά, προς την άνω λαμπρότητα, καταβαλών Ζαχαρία των δυσμενών, την ισχύν δυνάμει κρείττονι.

Οσμής αρρήτου επλήσθη το δεσμωτήριον, ηνίκα απεδίδως, την ψυχήν σου Κυρίω, και φως τω σω λειψάνω απ’ ουρανού, κατελθόν πάσιν έδειξε, των σων επάθλων το κλέος το θαυμαστόν, Ζαχαρία και λαμπρότητα.

**Δόξα. Ήχος πλ. α’ .**

Τη μαρτυρική ενστάσει, της θείας αγάπης την ισχύν, πάσιν υπέδειξας, Ζαχαρία θεόφρον· θεολήπτω γαρ ψυχή, προς τους αγώνας εχώρησας, θυμόν τυράννων υπεριδών, και σαρκός φθειρομένης μη φεισάμενος· και νομίμως αθλήσας, το βραβείον της νίκης εκομίσω, παρά του αθλοθέτου Σωτήρος. Διο Άρτα η πατρίςν σου, αγαλλιάται τη δόξη σου, και Πάτραι τιμώσί σε, λαμρπυνθείσαι τοις άθλοις σου· αις δίδου ταις πρεσβείαις σου, ειρήνην σταθεράν, και θείους οικτιρμούς, Νεομάρτυς ένδοξε.

**Και νυν. Θεοτοκίον**

Ναός και πύλη υπάρχεις, παλάτιον και θρόνος του Βασιλέως, Παρθένε πάνσεμνε, δι' ης ο λυτρωτής μου Χριστός ο Κύριος, τοις εν σκότει καθεύδουσιν επέφανεν, Ήλιος υπάρχων δικαιοσύνης, φωτίσαι θέλων ους έπλασε, κατ' εικόνα ιδίαν χειρί τη εαυτού. Διο Πανύμνητε, ως μητρικήν παρρησίαν προς αυτόν κεκτημένη, αδιαλείπτως πρέσβευε, σωθήναι τας ψυχάς ημών.

Δοξολογία Μεγάλη και Απόλυσις.

**Μεγαλυνάριον.**

Χαίροις Νεομάρτυς του Ιησού, Άρτης σεπτός γόνος, και Πατρέων ο στηριγμός· χαίροις Ζαχαρία, Αγγέλων συμπολίτα, μεθ’ ων ημίν εξαίτει, το θείον έλεος.

**Σημείωσις:**

Η Εκκλησία της Άρτας εορτάζει την μνήμη του στον ομώνυμο Ι. Ν. της ιεράς μονής Κάτω Παναγιάς Άρτας. Την μνήμη του πανηγυρίζει η τοπική Εκκλησία των Πατρών, στον Ι. Ν. Αγ. Δημητρίου, όπου και Β’ Αγ. Τράπεζα επ’ ονόματί του.

Η/Υ ΠΗΓΗ:

Voutsinasilias.blogspot.gr

http://voutsinasilias.blogspot.gr/2015/01/20.html